กรุงไทยชูเป้า1,750จุด
บลจ.กรุงไทยปรับเป้าหุ้นสิ้นปี 1,750 จุด เดิมมอง 1,650 จุด พร้อมเปิดผลงาน 3 เดือนแรกโต 8%
2 เม.ย. 2556

บลจ.กรุงไทยปรับเป้าหุ้นสิ้นปี 1,750 จุด เดิมมอง 1,650 จุด พร้อมเปิดผลงาน 3 เดือนแรกโต 8%
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า บริษัทได้ปรับเป้าหมายดัชนีหุ้นสิ้นปีนี้อยู่ที่ 1,750 จุด พี/อีประมาณ 16 เท่า จากเป้าเดิม 1,650 จุด คาดว่ากำไรบริษัทจดทะเบียนจะเติบโต 22% อัตราจ่ายเงินปันผลประมาณ 3% แม้ว่าตลาดในช่วงที่เหลือของปีนี้อาจเผชิญแรงขายทำกำไรจากนักลงทุนเป็นระยะ หลังจากหุ้นส่วนใหญ่ปรับตัวขึ้นทำจุดสูงสุดใหม่
ผลการดำเนินงานของบริษัท ณ วันที่ 15 มี.ค. 2556 มีมูลค่าทรัพย์สินสุทธิจำนวน 460,845 ล้านบาท เพิ่มขึ้นจากสิ้นปี 2555 จำนวน 34,723 ล้านบาท หรือ 8.1% ครองส่วนแบ่งการตลาดอันดับ 3 ของอุตสาหกรรมเช่นเดิม
การเติบโตของสินทรัพย์มาจากการเปิดจำหน่ายกองทุนประเภทกำหนดอายุโครงการ โดยตั้งแต่ต้นปีมียอดขายประมาณ 4 หมื่นล้านบาท รวมทั้งได้ออกกองทุนอีทีเอฟอ้างอิงหมวดหุ้นในตลาดหลักทรัพย์ในกลุ่มพาณิชย์ พลังงานและอาหาร รวมถึงออกทริกเกอร์ฟันด์ สำหรับแผนงานไตรมาส 2 บริษัทยังคงออกกองทุนประเภทกำหนดอายุโครงการต่อเนื่อง รวมทั้งออกกองทุนอีทีเอฟที่อิงหมวดหุ้นในกลุ่มพาณิชย์และไอซีที
นอกจากนี้ จะออกกองทุนรวมอสังหาริมทรัพย์ลงทุนในโรงแรมมูลค่า 1.8 หมื่นล้านบาท ขณะที่กองทุนเดิมก็มีแผนเพิ่มทุน คาดว่าปีนี้มูลค่าสินทรัพย์สุทธิของกองทุนอสังหาริมทรัพย์จะเพิ่มขึ้นประมาณ 9 หมื่นล้านบาท ส่วนกองทุนรวมโครงสร้างพื้นฐานคาดว่าจะยื่นขอจัดตั้งในไตรมาส 2 นี้ มูลค่า 2,000 ล้านบาท เป็นโรงไฟฟ้าพลังงานทางเลือก